Cesarhanmun/geonobi-data huggingface dataset:
地名: 義州 (平安道, 府)
年: 1626.0

○丙辰/上引見大臣、備局堂上、兩司長官。 上曰: "近日毛都督情形, 於卿等所見何如?" 右議政申欽曰: "文龍所爲, 異常久矣。 近日管下將官, 分明言其反形己著。 在我之道, 先爲防備, 相幾以處而已, 更無彌縫之路矣。" 上曰: "大槪彼之情形盡露, 而第未知禍之遲速如何?" 欽曰: "西來狀啓中, 或云投虜, 或云先犯昌、義, 而遲速則不可知也。 趙佑已死, 徐敷奏卽逃還中原, 必有處置之事。 以此觀之, 亦似速發矣。" 欽又曰: "南軍當入者五千, 本道軍亦三千, 京砲手年例入防者一哨, 而今當加送二哨於昌、義之間。 但所乏者糧餉, 不知何以處之。" 上曰: "五千旣爲徵發, 姑以此兵, 分置緊要處, 觀變似可。 待體臣上來, 問而處之。" 欽曰: "不軌之人, 在我境上, 聲罪致討, 無害於義。 物議以爲, 一邊奏聞, 一邊勦擊, 似可云, 此論如何?" 上曰: "此言不無所見, 而上國之人, 奉命而來, 不可以難明之事, 輕易下手矣。" 副提學鄭經世曰: "臣昨往備局, 爲此言。 右相所達外議云者, 卽指臣也。 臣意文龍情狀已著, 而徐敷奏逃還, 亦以趙佑之死而然也。 我國自祖宗朝, 事大如子事父, 中原亦以內服待之。 在我道理, 見其無禮於君, 不可拱手而坐也。 臣意以爲, 奏聞之後, 卽爲擧事可矣。 雖以利害言之, 渠若先發, 則蒼黃窘速, 必不及善圖矣。" 上曰: "此事甚重, 不可易言也。" 吏曹判書金瑬曰: "臣在西路, 將吏皆言其必反。 中原若有分明文書, 則見天朝叛賊, 不可不擊, 而時無此事, 恐不可輕發也。 群議皆以爲, 渠若先犯, 則當爲應兵, 而若不意渡江投奴, 則天朝必深咎我國, 此甚難處也。" 上曰: "中原豈不知此間事勢? 雖有可責, 亦豈無可答之言乎?"判中樞府事金尙容曰: "經世所達是矣, 而謀國之道, 不可如是輕發。 彼以天朝將官, 受命而來。 雖有投虜之計, 有亂之
                〔萌〕
              , 無亂之形。 我若先擧兵從事, 則後無以自解於天朝。 在我之道, 當預備以待其動, 而應之可也。" 上曰: "予意則渠於奴賊, 無尺寸之功, 而徑自投入, 似無其理。 必有圖我國之心, 此尤可慮。" 承旨李明漢曰: "李莞以爲: ‘南軍不必調入, 義州之健兒, 亦不能接濟。 況南方之疲病軍馬, 飼餉甚難。 若得資裝木, 則募聚土兵, 可至千人’ 云矣。" 上曰: "此事不無後弊, 資裝木不可輕許矣。" 申欽辭相職, 上曰: "非卿之力, 何以得有今日? 須勿謙辭。" 金瑬亦辭銓長曰: "諫院箚子, 有用人如此之言, 蓋以李慶全擬於問安使爲非也。" 上曰: "此箚出於相規, 須相警惕可也。" 大司諫李植曰: "臣曾忝試官。 自前收券官旣起之後, 所捧試券, 或有取考之時, 而此乃謬例也。 明日是庭試也。 自此之後, 勿爲取考如何?" 欽曰: "此則臣罪也。 臣實惶恐。 朝廷公正之時, 有此事, 削去可也。" 上仍問李明漢西路形勢而罷。 時, 明漢新自西路復命。
地名: 義州 (平安道, 府)
年: 1632.0

○壬戌/秋信使朴蘭英, 自虜中還到義州, 馳啓曰: "臣入接館所留數日, 臣言于龍骨大曰: ‘入來已有日, 而國書、禮單, 尙未進呈, 使臣亦有數款約定事, 而皆不得通。’ 龍骨大等曰: ‘所謂約定者, 何事?’ 臣答云: ‘往年賊隷洪大雄, 自稱以前朝官, 爾必信之, 可笑、可慮。 其後安州通引金士一、士海等, 去庚午年, 投入爾國, 尙不綁送, 兩國相信之義安在? 事當捉送, 以解兩國之疑, 此其一也。 自黑雲龍之走還天朝, 天朝物貨, 絶不出來, 我國他無可得之路。 若爾國不知如此事情, 而以開市出來, 則勢將空還。 必待天朝物貨出來然後, 可以開市, 此其二也。 兩國相好, 事同一家。 凡文字、言語, 不可不相通, 故爾國行用飜書, 將欲傳習於譯官, 願得其本書, 此其三也。 天下之惡, 一也, 人所共憤。 往年穩城居梁嗣福, 陰結作罪定配之人, 使其子繼賢, 通兇書於金國, 謀反現露, 旣已伏誅, 而繼賢得保首領, 尙在金國。 理宜捉送, 此其四也。’ 骨大等曰: ‘當回告汗前’ 云。 俄而來傳汗意曰: ‘近日有故, 不得出坐, 只國書捧來’ 云。 臣以親傳之意, 再三爭之, 而終不許聽。 不得已傳授國書後, 禮單則留而不受。 龍骨大、滿月介、馬夫大、仲男等, 俄而又來曰: ‘卽者論議已定, 滿月介與使臣同往, 持奠物弔祭, 使所道里、骨者等, 齎答書追送, 更定約條矣。 禮單則不以爲少, 而但指我爲貪財, 故不得受之’ 云。 龍骨大等又以汗意來傳曰: ‘朝鮮以父母待南朝, 故南朝使臣出去時, 朝鮮大小官, 皆下馬相接。 我國之於朝鮮, 是兄弟之國, 彼此使臣往來時, 不過馬上相揖以接而已, 我差往來時, 一路四大官, 不爲出接云。 今後又如是, 則我差當自還來, 此意啓達。’ 云, 臣答云: ‘我國本無如此之禮。 爾國所聞, 誠爲誤矣’ 云。 滿月介以弔祭事, 與臣偕來矣。" 平安監司閔聖徽馳啓曰: "聞秋信使狀啓辭緣, 後來差胡等出來時, 本道監、兵使, 黃海兵使、開城留守等四大官, 皆令出城迎接, 援以華使例云。 奴賊之意, 實在渝盟, 今雖從之, 又加一層, 必至於生釁而後已。 況安、黃兩兵使, 皆是守城將, 其不可輕身出接。 請令備邊司急急議處。" 備局覆啓曰: "我使之之彼, 彼亦馬上相迎, 則四大官遣其佐貳官, 出城相迎, 在我別無卑屈之事。 今此滿月介之行爲始, 依此爲之何如?" 上從之。 備邊司啓曰: "今此朴蘭英之行, 贖還之價, 彼以不從義州折價, 則還爲持去云云。 朴蘭英所當還爲持來, 而不爲力爭, 惟其言而莫之違。 日後義州開市, 亦必有援此, 恐嚇減定之事, 已爲駭愕, 而不受汗答書, 徑先出來, 其奉使不稱之罪大矣。 待金差回還, 拿鞫定罪宜當。 至於狀啓中數款說話, 亦待金差之來, 宜更議以定。" 上從之。 備邊司又啓曰: "殊俗慕效禮義, 專差來祭, 其意可嘉。 令句管所各別優待, 其祭禮節目, 則待金差入來, 宜更議定。" 上從之。
地名: 義州 (平安道, 府)
年: 1634.0

○朔甲申/唐將沈之祥等十一人, 領島兵到千家庄, 聲言將襲虜穴。 義州府尹林慶業, 往見之祥則曰: "兵部遣差官, 督發島兵, 襲擣奴穴, 蓋奴兵方在宣、大間" 云。
地名: 義州 (平安道, 府)
年: 1636.0

○乙巳/上引見大臣及備局堂上。 領議政金瑬曰: "監軍條陳之策, 非出己意, 似是中朝熟講之事也。" 上曰: "今見此六條, 與白登庸之言相符, 中朝常待其內亂。 必有所聞, 故欲因此圖之。 我國不可不周旋, 以答天下之望也。" 戶曹判書金藎國曰: "漢人之言, 例多虛誕。 遣人胡中, 使金、白兩酋離間, 豈我國所能辦乎?" 上曰: "事或有僥倖而成者。 予意則此事或不無所益。 若奴酋因此而疑金、白兩酋, 則待之必踈懈, 踈懈則怨, 怨則變生, 此所謂反間也。" 判尹崔鳴吉曰: "但恐奴酋, 先疑我國之爲反間矣。" 瑬曰: "送馬事, 何以處之?" 上曰: "大臣之意則以爲, 當送幾匹耶?" 右議政李弘冑曰: "彼以三千匹爲言, 許以三百匹何如?" 上曰: "是矣。" 鳴吉曰: "國家事, 不可不着實。 十年支保, 蓋亦出於和親。 丁卯變初, 皆以和議爲非, 及至結和之後, 皆以爲便矣。" 兵曹判書李聖求曰: "彼旣稱帝, 到今絶和, 出於不得已也。" 鳴吉曰: "不必稱臣, 但與之依前日稱兄弟, 而不與之相絶爲當。" 上曰: "今日所論, 非羈縻之策, 卿等勿與之相較。" 瑬曰: "聞安州之兵敎鍊頗熟, 柳琳手下三千, 率皆精銳。 且柳琳欲除南軍入戌者, 而收布於其軍, 以給西路土民, 可得五千精兵, 恒留城中云矣。" 上曰: "然則安州可以守矣, 義州則當如何?" 瑬曰: "以白馬軍器、糧餉及江邊戍卒, 移入義州, 則亦可以守之矣。" 上曰: "卽今見糧三萬石, 可支一年, 何以繼其後乎?" 瑬曰: "近地之兵, 不必給餉。" 上曰: "義州非安州之比, 必須勿論冬夏而守之。 今不能預加措備, 而徒曰可守, 豈不異乎?"
地名: 義州 (平安道, 府)
年: 1639.0

○己卯/憲府啓曰: "奏請上使尹暉, 奉使不謹, 轎中所藏南草, 爲鳳凰城人所發覺, 以報知於瀋陽云, 而旣不具由待罪, 副使吳竣欲啓聞, 則懇請中止, 諉諸奴子, 而亦不明白處置。 其辱國無恥之狀, 已不足言, 終始掩覆, 欺罔朝廷之罪, 不可不痛懲。 請命罷職不敍, 其犯禁者, 亦令攸司囚禁, 依律定罪。 吳竣牽於顔情, 不能堅執所見, 邊臣亦當綁送犯禁者, 而終始掩置, 請副使吳竣及義州府尹黃一皓, 竝命從重推考。" 答曰: "依啓。 尹暉罷職。"
地名: 義州 (平安道, 府)
年: 1642.0

○朔丁酉/平安監司具鳳瑞馳啓待罪曰: "今此鳳城之擧, 出於意外, 臣猝當策應之地, 遠想聖明軫憂, 且思朝廷危懼, 凡有所聞, 一一馳啓, 此不過藩臣職分之當然, 初非有羅織陷人之計, 而今聞大臣收議中, 論臣罪狀, 不遺餘力, 至以褒揚崔鳴吉之善對, 不盡李烓之實迹, 而先自憤嫉爲言, 未知烓之實迹, 果指何事耶? 臣巡到順川, 始聞王世子偕淸將, 出來鳳城之報, 罔晝夜作行, 馳到龍灣, 則義州府尹許積軍官來言: ‘烓已就捕, 而渡江之際, 已有荒亂之狀。’ 臣隨所聞一邊馳啓, 越江前進, 道遇館所禁軍, 持宰臣韓亨吉狀啓出來者言: ‘烓供招之際, 書納小紙, 而舡上設宴, 給參給米之語, 皆在其中。’ 云則此是賣國之甚者也。 鄭太和之年前手札, 藏之衣帶, 故爲呈納, 陽若見奪, 而送言于許積曰: ‘吾不忘此令公, 故常持此簡, 不幸見奪。 雖給重價, 願得還推。’ 云。 翌日商賈等推問之時, 皆以烓所告爲問目, 故驚心喪膽, 不敢牢諱, 以致査事滋蔓。 臣入陪東宮, 詳聞烓所供之辭, 則一節加於一節, 新聞多於前聞。 南汛口走回者一人落留之說及漢船未捕之語, 發於其夕, 臣之對辨於衙門也, 許積以此兩款, 皆出烓口, 枚擧狀啓, 則收議中何以謂一人之傳聞乎? 厥後臣與輔德朴遾入陪東宮, 則世子面言於臣曰: ‘卽刻鄭譯密言曰: 「今來被招宰臣外, 又有五六名宰援引之事。」 吾問其言根, 則鄭譯言: 「自世子想必斟酌其潛告之人。」 云。’ 臣更稟于世子曰: ‘所謂潛告之人, 指誰某耶?’ 世子曰: ‘監司其不解耶? 此乃指烓而言也。’ 且箕廟設祭之事, 則自衙門推問高忠元之際, 亦曰烓之所告云。 臣只以所聞狀啓而已, 未若許積之明白馳啓, 而何以曰只出於臣之所聞乎? 上有世子所聞, 下有諸譯所傳, 而及至今日, 獨拈臣名者, 正坐於狀啓之煩數也。 烓旣盡告上年之事, 使淸國諸將致疑於不敢言之地, 故世子下敎於臣曰: ‘自離發瀋陽以來, 龍將以下一不及國王預知之語。 及賊烓供對之後, 屢言國王亦知之云, 事甚叵測。’ 臣旣聞此敎, 則所謂欲食其肉者, 夫豈過哉? 且皇帝之言曰: ‘李烓凡事, 一一直告, 雖因此人而得端緖, 旣負本國, 其罪重矣。’ 云則皇帝亦與烓, 從前有嫌, 做此構陷之語乎? 烓之斬死之日, 灣上大小人民莫不稱快, 此亦緣臣家諭戶說而乃如是乎? 所謂褒揚崔鳴吉云者, 大臣不思前後狀啓之各異, 乃發此言也。 其時皇帝有命之初, 自外來者, 多言鳴吉亦多援引之人。 臣以此入告于世子, 世子問于鄭譯, 則鄭譯云: ‘崔相雖剮之, 必無亂言之理。’ 云。 臣始覺人言之失實, 而諸宰之自柵門出來者, 致書于臣曰: ‘頃得崔相手書, 擧實馳啓, 以解人疑。’ 臣覓得鳴吉小紙手書見之, 則遣僧之事, 終始自當, 至於箕廟設祭, 則又有閔聖徽不預之說, 將此啓聞, 兼送其手書矣。 過三日後, 某相之名, 發於某人之招, 其夜鄭譯往問此一款於鳴吉, 則答言: ‘其後逢某相, 得聞給蔘之語。’ 云。 臣又以此啓聞, 此則乃前狀啓上送三日之後也。 設使崔相有推諉之言, 而臣前狀啓上送時, 安能預料鳴吉三日後有是推諉之說哉? 所謂推諉之事, 臣不掩諱, 趁卽啓聞, 則臣之隨所聞馳啓, 據此可知, 而今之收議, 混將前後狀啓, 有若一日所封者然, 尤不知其由也。 人間是非善惡, 自有輕重之差, 而欲以崔鳴吉推諉之一款, 對擧於賊烓賣國之奸計, 欲以邦家井井之憲章, 歸之於一介小臣數行之下語乎? 且烓任宣川時, 人蔘九斤, 計以五百銀買賣之語, 發於閔應騫之口, 官米一百石偸竊販貿之說, 出於洪頣性之言, 烓與官奴玄福, 終始同謀, 至於殺賈劫財之言, 狼藉關西, 而此則臣不及於狀啓之中, 而惟此現著之數事, 足以梟示邊上, 而今日乙者之論, 乃至於此。 臣意謂, 憤嫉賊烓之心, 人情所同, 而反有一種救解之論, 以至激動, 大臣以臣欲食其肉之說, 爲臣罪案者, 不亦異乎? 凡人之情, 易溺於親昵, 臣亦不免營救崔鳴吉之失, 不勝惶恐待罪。 下臣此狀於廟堂, 比較前後秘密狀啓, 如有做言巧陷之跡, 則亟正臣罪, 以謝人言。" 上溫批以諭之。
地名: 義州 (平安道, 府)
年: 1643.0

○義州府尹洪瑑馳啓曰: "鄭譯自路上, 直到金尙憲所寓處, 急招臣, 臣卽馳往, 則以小索, 縛金尙憲之兩袖, 置之房中, 收其書冊, 悉燒之, 衣服、器用則還給其奴。 仍以鐵鎖, 鎖其項, 令臣軍官二人監候, 以待押送使云。"

○平安監司具鳳瑞馳啓曰: "義州以國之門戶, 使客接待之役, 有甚平日, 孑遺官屬, 無以給役, 本府居內司奴婢, 依官屬使喚, 實出於不得已。 內司今乃行會, 督徵丁丑以後貢布。 渠輩旣爲國家, 盡心服役, 而又責其貢, 則必皆渙散。 宜捐此數十匹之貢, 以爲邊邑保存之地。" 上命減三年之貢。

○備局啓請免賤義州官奴, 上許之, 從大通官韓巨源之請也。
地名: 義州 (平安道, 府)
年: 1646.0

○壬辰/上御時敏堂, 親鞫林慶業。 先是, 器遠之獄, 黃瀷等以爲: "器遠言: ‘慶業亡命之時, 齎給僧人服飾, 仍使乘船, 入往中原, 請兵天朝, 以爲藉勢之地。’ 其謀逆凶計, 慶業實與知云。" 至是, 以此問于慶業, 慶業供稱: "本以草野之人, 發身聖朝, 職至正二品, 偏荷聖恩, 秪期報國。 東宮、大君, 俱在虎穴中, 思欲奉還, 而顧無他策。 初旣入送僧人於天朝, 以達本國之情, 而終能請兵, 遮截於義州, 則彼將懾伏, 還我世子, 故區區一念, 恒不弛於中矣。 至壬午冬, 有自瀋陽拿致之擧, 臨行, 器遠曰: ‘汝何以浪就死地?’ 仍勸臣逃命。 臣答以: ‘國家旣已執送, 吾豈敢負君乎? 當觀崔相之所對而對之矣。’ 器遠遂贈以七百兩銀, 且以一袱裹送僧人衣巾及剃髮之刀。 行到金郊, 聞淸人之推訊甚酷, 自念徒死非義, 遂逃至山谷, 削髮爲僧, 匿於楊口小刹, 周歷嶺東、關西。 還到京江, 賃得一船, 以癸未五月二十六日, 發自麻浦, 由海西入洋中, 拔劍脅船人曰: ‘吾乃林兵使也。 將往中原, 汝若不從, 當以此劍斫之。’ 衆皆從之。 仍往鹿島, 是秋轉入海豊島, 被拘於唐將營下, 遂與唐將黃飛、宋吉, 謀發兵, 遮截義州, 欲爲東還大君之計而已。 至於與器遠謀逆事, 則萬不近似。 臣曾爲樂安倅, 見忤於器遠, 嫌隙已成, 豈肯以逆謀相告, 如使臣果預於逆謀, 則何必剃頭爲僧, 逃命於他國乎?" 上問于諸臣曰: "慶業之與知逆謀, 其無疑乎?" 金自點曰: "旣遺以白金, 又送僧衣, 使之亡命。 雖以渠之供辭觀之, 亦多可疑矣。" 南以雄亦曰: "給送僧衣, 誘令亡命, 其親密可知也。" 推官皆以慶業形跡可疑, 必有隱情, 同辭請刑, 上曰: "群議如此, 則刑推可也。" 是日刑訊二次。 上曰: "汝若不參凶謀, 而到麻浦時, 無人相見, 則器遠之黨, 何以知汝乘船之日乎?" 慶業曰: "臣乘船之日, 謂無金之妻曰: ‘使道前雖難直達, 而先達處, 言吾入往之意, 則使道可以知之。’" 蓋慶業曾以褊裨, 從金自點幕下, 故謂自點爲使道, 而先達卽自點之子鉽也。 慶業之妾梅環, 卽自點之婢, 而所謂無金, 乃梅環之弟孝元者也。 自點卽待罪於榻前, 仍請拿問無金妻, 上曰: "罪人借重之言, 何足取信?" 承旨李䅘啓曰: "慶業以乘船入往之意, 言于無金妻云, 請拿問。" 上以爲不實, 竟不問。 翌日, 上御時敏堂, 招大臣、推官、兩司長官, 謂曰: "今此獄情, 未得端緖, 慮或有冤。 卿等之見何如?" 金自點曰: "慶業以爲入往之由, 未嘗言于器遠, 而唯使孝元妻, 言于先達, 以告于臣云。 臣欲待命于外, 而入侍榻前, 不敢退出矣。 下詢于諸臣何如?" 南以雄曰: "慶業之在關西也, 功勞頗多。 且觀獄情, 亦不能明知爲逆, 而投身他國, 且有亡命之罪矣。" 閔馨男曰: "慶業情跡可疑, 而猶不吐實, 嚴鞫宜矣。" 元斗杓曰: "慶業之去也, 沈賊至使鄭蘅, 潛齎僧衣及七百金, 誘之使逃。 臣意則以爲, 其與之通謀無疑矣。" 自點曰: "律文謂: ‘背本國潛從他國, 亦同反逆。’ 諸臣所陳, 槪是請刑之意也。" 上曰: "以予揆之, 慶業非等閑武士也。 器遠自謀叛逆, 而誘令入送者, 事成之後, 蓋欲招而用之也。 若與之同事, 則腹心大將, 豈可遠送乎? 蓋慶業常時好爲高淡大言, 故器遠以爲, 使之入往, 請兵而來, 藉以爲重, 則東人不敢動矣。 乘舡入往, 雖似相通, 同謀反逆, 其跡不明。 天下無理外之事, 予意則如此矣。 且沈賊凶謀, 非一朝一夕之故, 入送慶業之後, 以此誑誘徒黨, 以爲聲勢, 萬一事成, 亦不爲失策矣。" 斗杓曰: "使沈賊藉以爲勢, 亦難免爲逆矣。" 上曰: "慶業不知逆謀, 而沈賊自爲藉口, 則渠何罪焉?" 承旨李時楷進曰: "慶業已死。" 上惻然曰: "慶業死乎? 予欲明其非逆, 使渠知之, 而已不及矣。 渠頗壯實, 而何死之速也? 且其爲人膽大, 國家可以倚仗, 而反爲凶徒所誘, 至於浪死, 可惜也已。" 自點曰: "隨往之人, 其罪似輕, 取其重者而罪之, 以懲後弊似當, 而孝元情狀, 尤極奸詐, 仍刑可矣。" 上曰: "慶業已死, 今何更問於孝元乎? 只以亡命罪之可也。" 於是, 遂誅孝元, 流智明于絶島, 其餘僧人、舡人等, 竝皆釋之。 慶業, 忠原人。 本以微賤之流, 發身武科, 相臣金瑬愛其才, 超授淸北防禦使。 介於椵島、瀋陽, 而頗善於彌綘, 久在西閫, 多得民心。 及受刑, 大呼曰: "朝廷以天下爲已定乎? 今日殺我, 必有後悔矣。" 及死, 百姓聞其死, 莫不憐之。 金自點曰: "事大, 必須以誠。 今者淸國出送慶業, 且減舡糧。 臣意以爲, 國家雖多事, 若因節使, 以謝其恩, 似涉歇後, 別差使臣如何?" 上曰: "卿言是矣。 然淸國亦以頻送使臣, 憚於酬應。 不久使行當還, 問其事情, 而處之可也。"
地名: 義州 (平安道, 府)
年: 1648.0

○嶺南人李潢, 以罪全家徙義州, 受由於府尹, 歸覲其父母於嶺南。 仍往全羅道
              羅州, 其奴聚黨射殺, 以刀刃亂斫而去。 全南監司以聞。
地名: 義州 (平安道, 府)
年: 1655.0

○齎咨官黃埏還自燕京到義州馳啓曰: "到高橋堡, 逢我國被擄人, 乃交河私奴應祥也。 詳問彼中事情, 則渠以甲軍, 於上年隨往南方戰所, 南兵佯敗, (諉)
                〔誘〕
              引北軍, 挾擊之, 北軍全沒, 王子一人死焉, 南軍太半步卒, 以鐵甲裹頭及身, 手持大刀, 俯身直趨, 但斫馬足, 先鋒則多有騎象者云。 自廣寧至山海關, 流民絡繹, 問其所向, 則皆曰移居瀋陽云。 漢人有鄭高同者, 入來館所, 問及明國形勢, 則曰, 淸國雖稱已得南京, 而只蘇、秔州而已, 明國行用之錢, 以隆理年號爲文云。"
地名: 義州 (平安道, 府)
年: 1665.0

○壬辰/平安監司李正英馳啓: "道內朔州、昌城、碧潼、理山、渭原、孟山等六邑, 被災尤甚。 如收稅米、奴婢貢進封吏諸役及月課軍器, 請限今年蠲減, 其餘列邑, 亦量減諸役。" 下戶曹, 回啓: "請六邑收米全減, 奴婢貢半減, 官糶一半收捧, 月課軍器進封等役, 竝停罷。 義州等十二邑, 竝減收米一斗, 官糶令減三分之二。" 從之。

○平安監司李正英馳啓: "道內朔州、昌城、碧潼、理山、渭原、孟山等六邑, 被災尤甚。 如收稅米、奴婢貢、進封吏諸役及月課軍器, 請限今年蠲減, 其餘列邑, 亦量減諸役。" 下戶曹。 回啓: "請六邑收米全減, 奴婢貢半減, 官糶一半收捧, 月課、軍器、進封等役竝停罷。 義州等十二邑, 竝減收米一斗, 官糶令減三分之二。" 從之。
地名: 義州 (平安道, 府)
年: 1666.0

○北使以硫黃及走回人事, 將欲査問而出來, 報至, 上引見大臣、備局諸臣, 謂之曰: "勑使之來, 必因硫黃事也。" 領相鄭太和曰: "硫黃事, 猶可說也, 走回人事, 最是難處。 國家初旣與知, 則對彼酬應之言, 不可不議定。 右相之意, 欲諱不直言, 而臣意則若朝廷諱之, 則罪歸於平安監司及義州府尹, 事將不測矣。" 左相洪命夏曰: "朝廷以不知爲言, 似不明正矣。" 太和曰: "安秋元之來, 備局請令處之內地, 彼若求見其公事, 則不可以此出示其公事。 宜改其措語, 成一公事以待之。" 上從之。 太和曰: "李尙逸狀啓回啓, 臣實主之, 他堂上只着押。 而乃反替受其罰, 臣不勝惶恐。" 上曰: "大臣或兼提調, 不無與知之事, 而下官例被推勘矣。 尙逸欲刷於義宮奴婢, 則當爲別啓。 何敢混書乎。" 命夏曰: "尙逸旣爲做錯, 故不敢爭執, 而聖明恕諒, 處之和平, 豈不爲美。" 上曰: "如此等事, 和平處之, 豈不爲可怪乎。" 命夏曰: "特罷臺諫, 是豈和平乎。 復陽亦是舊臣, 而太加峻斥, 辭意極嚴, 尤似未安矣。" 上曰: "君臣間過失, 當交相言之, 復陽之言甚非也, 予豈不言乎? 玉堂所爲, 亦甚無謂也。 備忘之下, 已過一日, 而寂無還收之論, 及秞罷職, 乃竝請還收, 世間安有如此玉堂乎。 此不過外畏物議, 內懼罪罰, 觀望伺候, 黽勉而爲之, 其奸狡之習, 誠可痛也。 諸人以予爲過, 而予則必欲爲大擧措矣。" 上辭色極嚴, 太和等不敢復言而退。
地名: 義州 (平安道, 府)
年: 1669.0

○引見大臣及備局諸臣與三司官。 上曰: "六月之霜, 誠可異也。" 左相許積曰: "霜降果非尋常災咎。 而農事付種, 則不減常年云。" 上曰: "雨水不至過多乎?" 積曰: "雨水雖多, 不至於害稼云。" 上曰: "六鎭小雨, 義州江邊有旱災可慮。 領相鄭太和曰: "江邊旱荒, 則無賑救之穀, 是可悶也。" 積曰: "臣在鄕時聞之, 各司奴婢之指徵無處者, 爲今痼弊矣。" 太和曰: "忠淸監司李䎘狀啓中, 亦以此爲言, 臣等亦未知其善處之道也。" 刑曹判書鄭知和曰: "全羅監司狀啓中, 以其繼母奸淫之事, 其子結縛告官。 以中廟朝受敎觀之, 則其母當服奸淫之律, 其子則宜以結縛繼母之罪治之矣。" 上曰可。

○上御熙政堂, 引見大臣備局諸臣。 上曰: "六月之霜, 誠可異也。" 左議政許積曰: "霜降果非尋常災咎。 而農事付種則不減常年矣。" 上曰: "雨水不至過多乎?" 積曰: "雨水雖多, 不至害稼云矣。" 上曰: "六鎭少雨, 義州及江邊邑, 有旱災, 此最可慮。" 領議政鄭太和曰: "江邊旱荒則無賑救之穀, 是可悶也。" 積曰: "臣在鄕時聞之, 各司奴婢之指徵無處者, 爲今痼弊矣。" 太和曰: "忠淸監司李䎘狀啓中, 亦以此爲慮, 至於上聞, 而此事極爲難處矣。" 上謂承旨曰: "此是民瘼變通之事。 其啓本送于備局, 稟處可也。" 積曰: "平安道奴婢逃故之類, 亦近二千口。 忠淸道奴婢變通時, 一倂處置, 似當矣。" 上允之。 刑曹判書鄭知和曰: "全羅監司狀啓中, 民有繼母, 奸淫他夫者, 其子結縛告官。 以中廟朝受敎觀之, 則其母當服奸淫之律, 其子則宜以結縛繼母之罪, 治之矣。" 太和曰: "潛奸情跡, 旣已昭著, 而其繼母, 頗饒於財, 不爲分給, 故其子皆怨之, 其設心, 在於告其母而分其財。 故監司已重科之矣。" 上曰: "依中廟朝受敎處之。" 積曰: "李浣罷職之後, 久未出代, 甚可慮也。 或言柳赫然可以爲代, 而若移差, 則御營必多虛疎矣。" 太和曰: "李浣事, 臺啓甚緊, 豈可更委重任乎? 積曰: "浣且有身病, 不如姑遞矣。" 上曰: "誰可爲訓鍊大將者?" 太和曰: "李汝發爲平安兵使屬耳, 如不得已, 則可以爲之。 此外未知何人可合也。" 上曰: "訓局大將相議擬入。"
地名: 義州 (平安道, 府)
年: 1670.0

○上御養心閤, 引見大臣及備局諸宰。 上曰: "累次祈雨, 雖得小雨, 無益於農事, 極可慮也。" 右相許積曰: "近日之雨, 兩麥僅蘇, 而不可付種矣。" 上以禁府多滯囚爲慮, 積曰: "以祈雨齋戒, 雖不得開坐, 回啓公事, 趁速處決似可矣。" 兵判金佐明曰: "慶尙道留軍布, 用之於軍士賞格, 而每以三十同, 分給於諸營將, 使賞巡歷時射砲得中者, 此爲難繼。 且無着實擧行之效, 今以三同分給, 而只賞二中以上者似可矣。" 上許之。 右參贊李慶億曰: "前日平安監司狀啓以爲, 江邊六鎭及義州添兵入防者, 其中多寺奴, 請一如北道除貢矣。 其狀啓久未下, 敢稟。" 上曰: "平安道與北道有異, 半減可也。"
地名: 義州 (平安道, 府)
年: 1675.0

○義州府尹趙聖輔啓言: "淸人一名, 自稱走回人, 來渡中江請渡。 與儐臣議, 使通官言于勑使, 則勑使使將官, 急急捉來, 綁縛押送於鳳凰城。 問其名則自稱安端, 江華千摠安夢說之子, 京畿都事鄭復吉妻昆弟。 丙子被虜, 爲甲軍家奴在北京, 又移於北京西三四日程保重衛。 上年, 主胡赴戰, 一去之後杳無消息, 其他南征之軍皆敗沒, 人心洶洶, 不保朝夕。 旣失主胡, 出走回之計, 離保重衛, 自北京發行, 到關外, 錦州衛、廣寧等處人民, 皆思避亂, 言蒙古將犯瀋陽。 及到瀋陽, 城門晝閉, 不得留住。 到連山關, 逢鳳凰城甲軍一百二十名調赴瀋陽, 問之則言蒙王車屹汗, 被囚於瀋十年, 其子代立, 以一枝兵, 遮截北京路, 攻取瀋陽, 脫出其父, 然後將爲西犯云。 及到鳳凰城見之, 只有老弱女子。 又問南方消息, 則言上年以後, 連續出兵, 南征無一人還。 其間形勢, 可以推知, 而至於勝負, 渠亦不知。 纔出館門, 呼哭曰: ‘懷土之情, 老而益甚, 陷於死地。’ 云。" 聖輔又啓言: "走回人押去之際, 淸譯陰成發探問則言: ‘滿軍盡赴南征, 悉發諸王農幕章土里子枝, 晝則練習, 夜則巡邏。’ 云。 成發入柵門, 則淸城將王崇爵及自前顔熟甲軍, 無一留在, 只餘新選十餘名。 問其去處則言瀋兵盡赴北京, 鳳城軍則領赴瀋陽, 瀋中有變, 牢諱不言。 尋往今番出來崔太雲家, 太雲妻言: ‘蒙兵五百, 出來瀋陽。’ 將欲詳言之際, 其子目攝, 故不畢其說。 見衙譯輩, 憂色滿面, 柵門鋪子, 寂然無人。"
地名: 義州 (平安道, 府)
年: 1681.0

○引見大臣、備局堂上。 閔鼎重陳各道諸般身役逃故、兒弱査覈事。 李尙眞曰: "宜先禁兒弱充定之弊。" 上令講定節目入啓。 鼎重言: "江陵府使蘇斗山曾任羅州, 治績卓異, 實合方伯之任, 而履歷不多, 宜除京職, 儲養歷試, 待闕擬除。 前成川府使李端錫素以淸白善治聞, 不可以一失廢棄, 亦宜復畀字牧之任。" 上竝可之。 尙眞言: "刑曹參議崔寬莅官淸白, 曾任濟州, 不近南物, 合有褒賞之擧。" 鼎重亦爲言, 上命陞資。 閔維重言: "三南沿海各官置戰船, 元非古制, 而新造改槊之際, 徒費物力, 實無緩急可用之望。 臣意欲於沿海諸島中, 擇其要害處, 加設邊將, 爲置戰船, 而各官戰船, 則宜革罷矣。 康津有古今、靑山二島, 土沃民多, 而故統制使李舜臣, 明將陳璘留屯處也。 古今島地大, 宜設僉使;靑山島差小, 宜設萬戶, 移給各邑戰船二隻, 而能櫓軍、射砲手, 皆以島中居民充定, 則海防最爲着實, 而朝家亦無割給水軍之弊矣。 兩島外亦多可合設鎭處, 而不可一時竝擧, 先試兩島觀其成效, 次第加設宜矣。" 尙眞言: "興陽
              羅老島亦合設鎭。" 上命姑試兩處。 李端夏言: "式年講規, 不問文義, 只取能通音釋, 講畫過多, 而雖善製述者, 不得以生畫得捷, 故不赴東堂。 以此, 鄕儒專事口讀, 而不解文義; 京儒只事表策, 而不知經學。 科擧, 取人初程, 而踈謬如此。 若體《大典》講規, 講論雖未該通, 不失一章大旨者爲粗; 雖通大旨, 未至融貫者爲略; 貫通旨趣, 辨說無疑者爲通, 則科程得正, 人才可得矣。" 上命預爲知委, 使擧子知所勉勵, 且添入於科擧事目。 李䎘言: "《大典》奴奸主妻, 雇工奸家長妻有定律, 而至於婢夫奸妻上典妻, 則無律文。 請下詢于入侍大臣, 定式施行。" 鼎重言: "妻上典殺婢夫, 則償命。 婢夫與雇工有異, 而以國俗言之, 雖殺之可也。 然旣是律文所無, 請消詳稟定。" 上命更議他大臣稟定。 時有義州女人禮節獄事, 而䎘方判刑曹, 故有此陳稟。 後諸大臣皆以爲, 宜從雇工之律, 遂以此論斷, 仍爲挈令。 趙師錫言: "禮曹所置《國恤謄錄》, 旣多見失, 只遵用《五禮儀》, 而亦多踈略, 國朝已行之禮, 尤無考證處。 請設置一局, 使大臣主之, 差出堂郞, 就《五禮儀》踈略處, 參以古禮, 酌定增補。 且考列朝所因革, 作一禮書。" 上命於卒哭後, 考出《實錄》爲之。 端夏言: "故相臣李敬輿建白於孝廟朝, 請續編《國朝寶鑑》。 今領相金壽恒爲都廳, 而事未果行。 今於實錄廳加出一堂上, 專掌此事, 則趙師錫陳達之事, 亦可成之。" 仍請以江華留守李選委以此事。 且言宣祖朝三十年《實錄》, 則臣父植修正, 而其後十年, 則蔡&#x2567F;後繼修, 而頗有踈誤處。 宜使文學之臣, 依朱子
              《昌黎集》, 考異作一冊子, 可無遺憾。" 李敏叙、趙師錫皆言: "《實錄》事體重大, 今以一人之見, 有所添改, 則事關後弊。" 上命待摠裁官入侍時更議。 尙眞言: "明禮宮
              明安公主房所屬募軍, 不許括出, 有累聖德。" 又言: "淸風府院君墓田, 有勿爲出給之敎。 朝家若欲優賜, 則令戶曹出價買給可矣。 而民田旣入其中, 則不可不還出矣。" 鼎重亦言春川一面盡爲祭田, 事體未安。 上曰: "所謂墓田, 不過收其田稅, 用於祭需也。 明禮宮是大王大妃殿所屬, 故募軍括出事, 使之安徐矣。 卿等之言如此, 依硫黃店例擧行。" 執義安後泰申前啓, 又以全羅監司任奎政令怠弛, 擧措謬戾, 一道之人, 率皆失望, 請罷職。 黃山察訪韓舜相淫悖無行, 締結權門, 家在至近, 駄載絡繹, 請削去仕版。 上不從。 鼎重言: "奎之爲人, 雖未縝密, 頗有氣槪。 故吏曹問議於臣等而差送矣。 臺論如此, 似當改差, 速出其代。" 上從之。 宋時烈進曰: "自上久廢開講, 雖不得出御筵席, 想必有省覽文字, 未知何書乎。" 上曰: "《心經》及《聖學輯要》時時披覽矣。" 時烈曰: "臣於孝廟朝, 屢承密勿之聖敎, 臣每欲一陳於嗣聖之前矣。 曩時尹鑴假托孝廟朝時事而爲言, 及其以凶悖, 被罪以死, 人皆爲戒, 竝與其言而諱之。 夫鑴雖假托, 而事實相反, 豈可以鑴之如此, 而仍忘祖宗朝大義哉? 臣歸自海上, 則論議習俗, 大異於先朝矣。 宋時朝臣入侍, 有不盡以言語陳達者, 則預具奏箚, 展讀於榻前。 臣敢依此例, 乞於燕閑之中, 試賜省覽。" 因起進袖箚, 其箚曰:

○備局以平安觀察使柳尙運、兵使李世華所狀聞關阨鎭堡形便事覆奏請: "以昌城爲左路營將, 滿浦仍差右路營將, 軍卒則各屬鎭將, 號令則一聽該營。 以龜城作爲獨鎭, 以待觀勢變通, 恃寨之守堂峩, 嘉山之據曉星, 初旣分付於節目中。 嘉山所在各邑軍兵, 竝給該邑, 以爲防守之地。 以兵營所儲備局句管綿布, 限十同題給於各鎭。 亦令兵營, 添助物力, 使之修繕軍器。 各鎭堡所在大砲、佛狼機、震天雷等物, 官吏將卒, 未解藏放之法。 令軍器寺, 下送善手及火砲式, 令本營刊頒, 使之敎習。 神光鎭還設於嶺北舊屯, 只管其屯兵糧, 柔院鎭則別置僉使於嶺南舊屯, 亦管本屯兵糧。 脫有緩急, 兩鎭以狄踰嶺、甲峴要害爲信地。 神光退保柔院, 進據分地協守。 義州軍器, 若遇變亂, 恐爲藉寇之資, 移置境內深僻處, 臨急取用。 各鎭堡近居之民, 毋論內司、各司及他衙門所管, 依本道束伍例, 量減身役, 專屬各鎭。 各鎭十里內, 田稅特爲減稅, 以示優恤邊民之意。" 上從之。 其後上以內間需用, 專賴於西北奴婢, 此路一開, 內奴等必皆投屬於各鎭, 內司需用不繼, 則將自該曹貿易以入, 不可不慮, 命寢內司奴專屬各鎭之令。 臺臣爭之累月。
地名: 義州 (平安道, 府)
年: 1683.0

○憲府啓曰: "驪州寡女白氏呈狀本府以爲: ‘其夫閔聖魯戊午年間, 往龜城地, 因事笞其奴貴男, 則貴男中路作變, 聖魯脫身還家。 義州人韓德守自稱貴男切族, 發狀呈官, 稱以貴男卽良人, 而爲聖魯所殺云。 本道監司行移京畿, 使押送聖魯。 聖魯呈刑曹, 査考貴男之爲閔家奴子, 更以叛奴, 捉送對辨之意, 論移本道。 又爲擊錚, 每請捉致叛奴, 而本道輒爲防啓, 至請議大臣。 賊積爲首相, 受賄叛奴輩, 請使聖魯下往就訟。 監司又無端移訟於龍川府使尹淑, 以堅之切親, 唯命是從, 牢囚三朔, 終至殞命於獄中。’ 云。 閔家奴子及韓德守拿致京獄, 明査處決。" 允之。
地名: 義州 (平安道, 府)
年: 1695.0

○乙巳/夕, 上命掖庭僕隷, 牽入一橐駝於宮中, 承旨朴世&#x243B1;、李壄諫之, 上卽命留門出送。 自前虜使之來, 有驅來橐駝及胡馬, 落留義州, 歸時還爲帶去者。 先是, 虜使以橐駝一頭羸瘠, 不堪遠驅, 棄置而去, 適一宮奴, 往西路買來, 城中士女聞之, 奔波聚觀, 行路駢闐。 上聞之, 密令牽入, 兵曹、政院皆不之知, 晩始聞之。 世&#x243B1;等以不育奇獸之義, 論奏陳戒, 上答曰: "買來之宮奴, 已自該宮治罪, 而使之暫爲牽來者, 不過一見其物象而已。 有何留畜之意哉? 今觀啓辭, 出於愛君之誠, 予甚嘉尙。 卽令留門出送焉。" 兵曹以守門將當初不爲告知於本曹, 啓請汰去, 上曰: "守門將初旣防塞, 別監傳言而後始入。 是豈守門將之失乎? 噫! 此非出於玩物, 而旣治其奴, 仍令牽入, 未免失着矣。 予旣分付許入, 又從而歸咎於守門將, 則是重吾之失也, 勿爲汰去。" 敎下, 近侍諸臣無不歡欣感歎。
地名: 義州 (平安道, 府)
年: 1700.0

○禁府罪人沈益昌供曰: "未設場前, 往見吳碩夏, 謂朱草傳謄之際, 君必詳準, 使之精書, 且吾曠官已久, 歸意甚急, 必欲先知立落, 決定去留, 君須率入順億, 詳探通報, 仍語順億, 使禁亂吏權繼昌急通矣。 出榜前一日, 送奴禁亂所, 探問出榜遲速, 則去奴持入格表試券一張, 來傳順億之言曰: ‘進賜
                【卑賤者尊稱仕官人之號也。】
              表、策, 俱已見落, 故覓送入格試券, 須以進賜名改書以送。’ 不勝驚愕, 乃曰: ‘此豈士夫所可忍爲乎?’ 叱退來奴, 使之急急還送" 云。 益昌時爲成川府使矣。 金吾讞奏: "交通場屋, 探知事情, 自有當律。 況其皮封, 必無不求自至之理。 第所送皮封, 旣不受, 則設有圖換之計, 有同法文之刦奸不成, 似當參酌勘斷。" 判曰: "情迹綢繆, 誠如議讞, 而成不成, 似有區別。" 特命減死定配, 遂配郭山郡。 初, 禁府都事李齊說, 借禁亂所書吏權繼昌於益昌, 使之運致毛具等物, 至是勘奪告身。 李世禎於換封事, 縷縷發明, 乃以雇軍、代述兩件事自服曰: "果與完石相議, 奴末善, 依他人例, 代立科所, 果有違簾處, 改書入送之事。 鄭維錫素與相親, 兩場試題, 果爲出送, 自外製入, 而任詡則雖與相知, 而維錫之文旣優, 故初無乞文之事" 云。 維錫又以兩場代述直招, 禁府照代述律, 李世禎充軍于宣川府, 維錫充軍于龜城府。 領議政徐文重言: "泛勘代述, 至配善地, 殊涉不當。" 上命推考當該堂上, 使之改配。 配世禎于義州府, 維錫于碧潼郡。
地名: 義州 (平安道, 府)
年: 1710.0

○引見大臣、備局諸宰。 領議政李畬, 以進宴後推恩事, 稟奏曰: "丙戌年以三十年稱慶, 故士夫、平民, 皆有加資之典, 而今則以聖候平復稱慶, 義意稍異, 加資一款, 不必擧行。 丙戌年二品年七十以上, 特賜衣資、米肉, 堂上文臣曾經實職者, 武臣曾經府使以上者, 蔭官曾經四品以上者, 賜以米肉。 此則與加資有異, 行之無妨。 坊民及各司貢物人, 藏氷米, 限三年蠲減, 似爲推惠之道。" 上曰: "坊役苦重之弊,予當申飭, 而猶且滋甚, 更宜申明, 俾無民怨也。" 畬曰: "坊役中最苦者, 負持軍也。 應立十名, 則例出二十名, 應立二十名, 則例出三四十名云。 若令京兆, 嚴防避役之路, 又飭兵曹, 凡負持軍應入之數, 問於差備及諸上司, 參酌定式, 俾勿濫定, 則庶可省弊。" 右議政金昌集、判敦寧閔鎭厚, 皆言: "此由於坊民, 名色夥然, 應役者少故也。 若除出本役稍歇者, 使應坊役, 則可以稍均。" 上命兵曹、漢城府變通。 畬曰: "義州罪人河莫龍, 隨使行入去, 落留彼中, 其罪已重, 而捉送之際, 又爲逃躱, 不可不斷以當律。" 昌集亦言之, 上命梟示境上。 畬曰: "東萊府使權以鎭, 以倭館撤供事, 論列狀聞。 蓋朝家初不知館守倭, 已服其罪, 使之責諭後撤供矣, 今見狀啓, 則館守倭聽代館倭所懇, 以致闌出, 渠自慙悔云。 此便是服罪也。 雖以魚菜托辭, 更無可詰之端。 丁丑年, 旣有撤供前例, 依狀啓撤供似當。" 上可之。 持平李禎億論: "護軍韓配夏, 性本狠愎, 得罪名敎, 擧世唾鄙, 恥與同列。 自叨藩臬, 恣行胸臆, 鞫獄死囚, 符同起訟, 偸占士夫之族山, 而怒其本官之不承風旨, 則置諸貶目, 而終至移訟。 曾居內浦, 與一生、進人, 情好甚篤, 而及爲方伯, 欲奪其先山, 刻期掘移於一朔之內。 牛贖之錢, 隨邑殘盛, 各有定數, 逐朔督捧, 盡歸尾閭。 身爲道主, 敢自推奴, 分遣營隷, (墮)
                〔隳〕
              突閭里, 一道嗷嗷, 無辜籲天。 請削去仕版。" 上不從。 校理李晩堅請克祛虛文, 務修實德, 以爲弭災之本, 上嘉納之。 晩堅又請亟允崔錫鼎遠竄之啓, 上不許。
地名: 義州 (平安道, 府)
年: 1718.0

○憲府論: "向日移御擧動時, 御寶載持馬顚蹶, 莫重寶匣, 至於傷損。 載寶馬牽手, 例以太僕巨達
                【巨達者, 太僕牽夫之名也。】
              定立, 而公然圖免, 以本寺貢物人入把, 以致墜蹶, 當該內乘, 不可罷職而止。 請拿問定罪, 圖避巨達及換入牽手, 竝命囚禁科罪。 國之大事在祀, 而享需, 太常旣無捧置之規, 臨祭卒責於貢物主人, 臨急封進, 事多猥褻。 請自今自本寺, 預爲定日封留, 以爲趁期進排。 闕中闌入之弊, 日甚一日。 大小官跟隨, 自有法例, 而今則一官員出入, 所帶傔從, 多至六七, 朝班起居之時, 殆同街市。 請別樣申飭, 一從定式, 如有犯禁者, 依例科罪。 昨年被薦人李德朋、金時佐, 旣無名稱, 且乏學識, 遽登薦章, 不可仍置。 請刋去。 薦中左尹李宇恒, 三年久據, 一味怠慢, 聽事之際, 昏謬亦多, 請罷職。 安東府使柳重茂, 手拙才短, 不能堪任, 務劇事繁, 一任曠滯, 請罷職。 公州, 營下劇邑, 最稱難治, 而新牧使李萬選, 累典州牧, 治績無聞。 曾莅圻府, 官屬盡散, 請改差。 宗簿正朴行義, 曾於奉使之日, 怪駭之擧, 鄙瑣之事, 不一而足。 近又爲徵私債, 任自拘人, 廊舍隣比, 作一囹圄, 傍近小民, 殆難支堪, 請罷職不敍。 兩國交際, 事體至重, 而乃者裁判差倭, 與東萊府使相見時, 猝然發怒, 離席前進, 作拏非常, 其輕侮國家甚矣, 而訓導、別差, 不能周旋調娛, 致此駭擧。 請當該訓導、別差, 拿問定罪。 江陵府使朴熙晋, 前後居官, 聲績俱乏, 及莅雄府, 多抛政務, 吏緣爲奸, 民怨滋興, 請罷職。 典簿朴宗陽, 本出寒微, 且乏名稱, 曾由部官, 遽躋此任, 請改差。 義州呼訴人朱益桓梟示之請, 方有諫院之達, 而第念此事, 實前古所未聞之大變怪, 歸咎朝廷。 要惠賣國, 名在聯狀者, 皆可伏法, 而今日諫院之只請狀頭梟示, 猶出於太寬。 請益桓亟令梟示。 關西官奴婢自願納贖之令, 遂出意外, 適副率畜官妓者之願。 托名補賑, 虛張穀數者, 指不勝摟, 請還寢西路官奴婢自願納贖之令。 長湍府所捉私鑄人, 移送捕廳, 則捕廳不加究問, 經先放送, 極爲未安, 而長湍, 職兼討捕, 則不自推治, 徑送捕廳, 亦難免踈緩之失。 請當該捕盜大將、長湍府使, 竝從重推考, 私鑄人, 更爲捉囚, 另加推覈。 勸武, 乃所以拔人才儲將望者也。 近來毋論人地之高下, 倖其科程之捷路, 百計投入, 皆是冗雜之類。 請申飭各軍門, 不合者一倂刋汰。" 世子只從內乘及享需事。
地名: 義州 (平安道, 府)
年: 1730.0

○上御崇政門, 親鞫。 問罪人沈益衍, 仍命沈尙觀, 與益衍面質。 益衍向尙觀曰: "神主何爲埋寘?" 尙觀曰: "吾其時已出去江上, 何暇埋寘耶?" 益衍曰: "思晟妻何爲留接於汝家耶? 朴允卜若捉問, 則汝將何爲耶? 尙觀曰允卜雖留接吾豈知之耶?" 益衍曰: "允卜在汝家, 豈非汝奴耶? 汝往在何處而不知耶?" 尙觀曰: "吾讀講次, 出往屯之村矣。" 益衍曰: "亂離時, 豈可讀經耶?" 尙觀曰: "思晟妻留接之說, 今始初聞矣。 若知留接, 則豈不杖允卜耶?" 益衍曰: "汝何送乞駄於平安兵營乎?" 尙觀曰: "汝出文跡可也。 貴世, 義州人, 以見其父母之事, 下往本土, 歷入兵營, 豈曰怪哉? 以渠心, 下往, 吾何知之乎?" 益衍曰: "貴世, 自三歲, 使喚於汝家, 渠豈知平兵之爲誰而下去耶?" 尙觀曰: "吾不知思晟矣。" 益衍曰: "貸錢事, 汝與吾兄前, 旣面質, 汝將何爲耶?" 尙觀曰: "貸錢將何用耶?" 益衍曰: "吾則稍知人事, 故汝不言, 吾兄處則言之。 汝豈不言將推戴驪興? 而汝欲令柳逸家, 連婚於驪興家, 使斫去其子, 兩手腁指耶?" 尙觀曰: "斫指與否, 其父爲之, 吾何知之耶? 柳逸家, 結婚於崔遠大矣。" 益衍曰: "國家問之, 我何敢不告?" 吾兄吾父亦死。" 尙觀曰: "汝當縮伏, 何忍爲此耶?" 益衍曰: "貸錢事, 吾謂汝曰: ‘吾雖有錢, 何可貸汝?’ 云, 則汝豈不曰欲買船, 載三南穀耶?" 尙觀曰: "汝豈有多數錢耶? 三南穀, 豈隻船可載耶?" 益衍曰: "汝豈不曰宗衍之妹, 欲與思孝之孫爲婚乎? 汝豈不曰將欲推戴驪興耶?" 尙觀曰: "吾家無議婚之事。 而汝家則鄭道亨之女, 豈不與汝弟議婚乎? 汝欲殺至親, 吾豈有是事耶? 推戴字, 不出吾口, 其時有誰聞之耶?" 益衍曰: "推戴之說, 汝若承款, 則必死, 一次刑之前, 豈言之耶? 密豐實不知之說, 汝豈不言耶?" 尙觀曰: 密豐之號, 吾不知之矣。" 益衍曰: "然則今番思孝之獄, 驪興何爲復出?" 尙觀曰: "汝詳言其時說話。" 益衍曰: "其時吾謂汝曰: "密豐新死, 汝何作此可怕之事耶?’ 云, 則汝豈不曰: ‘密豐爲假驪興。’ 爲眞耶?’ 汝作如此事, 而使臺諫, 發吾家之啓耶?" 尙觀曰: "汝以此事, 怨吾家耶?"
地名: 義州 (平安道, 府)
年: 1744.0

○己丑/上引見大臣、備堂。 領議政金在魯, 以鄭宲老母請宥之, 上不許, 命量移槐山郡, 使見其母。 在魯又請內遷尹心衡, 上曰: "不仕如金鎭商、李眞望則可矣, 而尹心衡、李台重專出黨論, 必不滿大訓而然矣。" 右議政趙顯命曰: "若以辭爵祿之心, 或當亂時, 則足可以伏節死義, 雖朴聖源之類, 其剛果亦有可取, 尹心衡、李台重輩, 其辭爵祿一節, 此臣等知進而不知退者, 亦云高矣。" 上終不許。 在魯請依平安監司金始烱狀奏, 義州、龍川、鐵山等三邑還上米租, 折半代捧, 待明秋還作本色, 寺奴婢、內奴婢貢紬, 三分一減捧, 從之。
地名: 義州 (平安道, 府)
年: 1747.0

○辛亥/大臣率備堂請對, 上引見。 蓋因義州府尹鄭夏彦狀啓云, ‘瀋陽將有蟒牛哨設屯之意故也。’ 左議政趙顯命曰: "此實渠之安邊大略矣。 聞流民前則殆近三十萬, 今則倍蓰, 故欲開利竇, 以爲安集之地, 果如此則來頭之慮無窮矣。" 領議政金在魯曰: "退柵事, 最悶矣。" 上曰: "彼若屯田, 則防備之道, 當着實料理, 而至於設屯事, 瀋陽將所爲, 極陰譎矣。 使臣呈文則可以探知, 而若不得請, 則雖埋骨燕山可矣。 彼人貪風大振, 今雖行賂彌縫, 後必難支矣。" 顯命曰: "若退柵而設屯, 鷄犬烟火相接, 則必多生事之端。 而此猶小者, 流民若近在, 則實係國家安危。" 上曰: "使臣力爭可也。" 司直金始烱曰: "其所設屯處, 與鴨江咫尺矣。 烟火相通, 則男女必無常往來。 如此而其可無弊乎?" 司直趙觀彬曰: "其地土沃, 故必欲開墾, 在我爲必爭之地。 且聞瀋將貪虐, 與訥親之族三四人, 作爲一黨云矣。" 戶曹判書金若魯曰: "若行賂請寢, 則後弊無窮, 恐不可矣。" 上曰: "然矣。 終必至傾朝鮮, 而行賂其亦難矣。 行賂一節, 嚴禁可也。" 顯命曰: "信行首譯玄泰翼上送節目, 極爲駭然, 萊伯之循例上送, 亦非矣。" 承旨金尙迪讀奏狀啓與節目, 上曰: "東武何謂也?" 李周鎭曰: "關白所住處也。" 上曰: "京都留宿云者, 何也?" 周鎭曰: "京都, 卽倭皇所在大板城。 己亥年則使臣暫時經過, 今行則以留宿節目矣。" 上曰: "節目中關白之稱殿下, 已極猥濫, 島主太守之稱殿, 樣極駭然, 而萊伯之不能嚴辭退却, 甚駭然矣。" 顯命曰: "玄泰翼入去時, 太大君及儲君許鷹子十連事, 無報達之事, 而五連以十連定式者, 未可知也。" 上曰: "太守則禮單中本無, 而渠何敢肆然書上耶? 萊伯事尤駭矣。 泰翼豈不知此節目之有傷事體? 其所敢稱書姓名云者, 無尊敬之意。 彼雖自尊, 我則公然書諱乎? 朝廷紀綱, 宜示遠夷。 首譯玄泰翼, 館門外梟示, 萊伯亦當嚴處矣。" 在魯曰: "倭奴之使我國書姓名云者, 卽書御諱之意, 爲譯官者, 見此而不爲嚴斥, 肆然上送, 已極可駭, 萊伯亦何敢循例馳啓乎?" 吏曹參判金尙魯曰: "殆同慢書, 毋惜一律。" 上曰: "我國若有紀綱, 豈至此? 然刑殺甚重。 予當有闊狹, 首譯、萊伯, 命竝拿鞫嚴問。" 仍敎曰: "交隣, 禮、信而已。 禮卽敬也, 信卽誠也。 若無二者, 何以交隣? 今萊府上送節目, 有不敬猥褻者, 爲府使、譯官者, 不能嚴斥, 敢爲轉達, 事之可駭, 莫此爲甚。 其在樹國綱重交隣之道, 不可不各別嚴處。 府使金尙重、譯官玄泰翼, 發遣都事卽爲拿來, 前正閔百祥東萊府使除授, 卽日辭朝。"
地名: 義州 (平安道, 府)
年: 1777.0

○關西暗行御史沈念祖復命, 進書啓, 論前平安道兵馬節度使崔東岳、渭原郡守金㻐貪婪不法狀, 陳道內邑弊民瘼: "江界府守堞哨官數爲五十, 而一經哨官, 永免軍役, 周年遞易, 已成規例。 若計十年, 則哨官前銜, 恰滿五百, 以此推去, 畢竟將無簽丁之人。 本府軍役之白頭未除, 黃口見充, 職由於此。 故自今爲始, 除非喪故老汰之外, 勿爲年年遞易之意, 成節目分付。 楚山府糶糴, 或有以鹽代捧之規, 每當凶荒, 其弊尤甚, 昨年捧鹽, 至於四千八百九十六石之多。 此雖出於從民願不得已之事, 名色不正。 碧潼、昌城等邑, 亦有此弊, 數甚夥然。 故一體發關, 俾不得更襲謬例。 泰川田政, 不分水田旱田, 混同作結, 互換徵稅, 監色輩夤緣幻弄, 襲謬相仍, 其來已久。 故令本官, 區別釐正。 江西縣男丁不過一萬六百, 而各樣奴婢及鄕人校院冒屬, 爲四千四百七十八, 計除此數, 則實爲六千一百二十, 而刊冊所付軍摠爲七千九百三十, 則以此男丁, 比諸軍額, 不足之數, 殆近二千, 此爲本邑痼弊, 疊役徵族, 勢所難免, 黃口虛名, 亦或有之, 雖自本縣隨現隨飭, 而殆同龜背之括毛。 曾前以若干軍額, 移定於寧遠等郡, 而其後弊端, 又復如此, 故自本官屢報營門, 請以戶多軍少之邑, 量宜分移, 而姑未許施。 內司尙方奴之物故未免者, 或至於十五六年, 該院該司, 一向申飭代定, 故不得已自民庫替納其貢, 其他逃故之徵族者亦多。 惟此兩件之弊, 他邑亦多, 今不可一一枚擧, 而奴貢之弊, 監司方欲査實, 軍額之較民戶, 不相當處, 亦令道臣, 從便釐正, 允合事宜。 昌城府官餘穀名色, 自是謬例。 捧糴之後, 隨其所捧多少斗量, 所餘自官取用。 故監色濫捧之弊, 自不能禁斷, 而科外名色之朝家申飭, 不啻嚴明, 而看作常事, 所捧多至百餘石, 極爲可駭。 故嚴關永罷。 龍川府
              彌羅山一坊, 處在本府中央越境, 而屬於義州, 如雲山郡之去定州, 而收海倉田稅順安縣之越永柔而管海倉, 田民俱無意義。 此坊之屬於義州, 當初只爲義州之無魚鹽, 劃給本坊漁箭一基, 鹽釜二坐, 而浸浸冒占, 遂及全坊, 本府之厭避徭役者, 皆入此坊, 便成逋逃之藪。 到今魚鹽之稅, 皆入均廳, 則當初劃給之意, 已歸虛套, 而在義州則以越境而難於管領, 在龍川則以屬他而難於搜括。 在朝家均視之道, 似當還屬本府, 而久遠之事, 未敢輕議。" 命沈念祖削去仕版, 前平安監司徐命膺削職, 濫分守令, 亦竝拿問定罪。 敎曰: "按廉之責, 所係甚重。 卽阼之後, 初遣繡衣, 而封書中第一條, 申申飭諭, 卽是穀簿一事也。 及其復命之日, 見其書啓, 則還穀擅分之數, 至於十萬餘石之多, 而擅許之道臣, 初不請勘, 濫分之守令, 亦不論罪, 乃以‘報營, 加分營穀’, ‘未會減邑加分’等說, 排布名目, 至煩奏御, 大失奉使之體。" 仍有是命。 後數日, 敎曰: "守令雖因民情, 論報道臣, 而登聞與否, 專在道臣, 則擅分之數, 至於十餘萬石之多。 論以法意, 決難容貸, 與其罪報營之四十守令, 不若先罪擅許之一道臣。" 命前平安道觀察使徐命膺, 付處于延安府, 加分守令擅分外, 竝公罪勘放。
地名: 義州 (平安道, 府)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 義州 (平安道, 府)
年: 1817.0

○己酉/次對。 右議政南公轍啓言: "卽見平安監司徐有聞査啓則以爲, ‘犯越罪人徐鏡, 本是順川府居生金致礪爲名人, 而甲戌正月, 自江界
              豆芝洞, 乘氷潛入, 與大國人, 留住採蔘, 仍爲王催白家奴徐之養子, 冒稱徐鏡, 踪跡綻露, 見捉於吉林將軍, 自瀋陽押來。 而自知罪犯一律, 始以生長茂山, 兒時越境, 粧撰納供, 復自稱與定原漏網賊徒, 同入大國云。 而反復究問之下, 箇箇輸款, 不可晷刻容貸爲辭矣。 自當以本律施行, 更令押送于義州, 使之聚會軍民, 梟首境上。" 從之。